25.02.2021

**Δελτίο Τύπου**

**Συνάντηση Μίλτου Χρυσομάλλη με το Σωματείο Ξενοδοχοϋπαλλήλων Μεσσηνίας**

Συνάντηση με τον Πρόεδρο και τα μέλη του Δ.Σ. του Σωματείου Ξενοδοχοϋπαλλήλων Νομού Μεσσηνίας είχε ο βουλευτής Μεσσηνίας της ΝΔ Μίλτος Χρυσομάλλης, προκειμένου να συζητήσουν σειρά αιτημάτων του κλάδου, που ενδεικτικά στη Μεσσηνία απαρτίζεται από περίπου 5.000 εργαζόμενους.

Τα μέλη του Δ.Σ. παρουσίασαν αναλυτικά σειρά αιτημάτων του κλάδου, με προεξάρχον την υποχρεωτική εφαρμογή της Κλαδικής Συλλογικής Σύμβασης Εργασίας των Ξενοδοχοϋπαλλήλων, που υπογράφηκε τον Ιανουάριο του 2021, τα οποία περιλαμβάνουν ακόμα την παράταση του επιδόματος ανεργίας και την καταβολή επιπλέον ποσού για κάθε παιδί, την μείωση των απαραίτητων ενσήμων για την καταβολή επιδόματος ανεργίας σε νέους ασφαλισμένους, την αύξηση των ελέγχων για την τήρηση της εργατικής νομοθεσίας, αλλά και ζητήματα ασφαλιστικά και συνταξιοδοτικά που ανέκυψαν μετά την θέση σε ισχύ του νόμου Κατρούγκαλου.

Ο Μίλτος Χρυσομάλλης άκουσε προσεκτικά τα μέλη του Σωματείου και συζήτησε διεξοδικά τα αιτήματά του, καταγράφοντας για κάποια τη διαφωνία του, ενώ παράλληλα δεσμεύτηκε να μεταφέρει ορισμένα εξ’ αυτών στον αρμόδιο Υπουργό Εργασίας και να στηρίξει και τις σχετικές νομοθετικές πρωτοβουλίες, που τυχόν απαιτηθούν για να ικανοποιηθούν. Πρότεινε, δε, οι επαφές των δύο μερών να συνεχίσουν, προκειμένου να συζητούνται ζητήματα που αφορούν όχι μόνο τους εργαζόμενους αλλά και συνολικά τον κλάδο του τουρισμού στη Μεσσηνία, με στόχο την ενίσχυση του κλάδου και του τουριστικού προϊόντος του νομού.

«*Είχαμε μια εποικοδομητική συνάντηση με το Προεδρείο του Σωματείου Ξενοδοχοϋπαλλήλων Μεσσηνίας σε ιδιαίτερα καλό κλίμα και τους ευχαριστώ θερμά. Τα μέλη του Δ.Σ. μου μετέφεραν σειρά αιτημάτων, για ορισμένα εκ των οποίων δεσμεύτηκα να τα μεταφέρω στον αρμόδιο Υπουργό Εργασίας και να τα στηρίξω ηθικά και νομοθετικά. Αδιαμφισβήτητα, ο κλάδος αποτελεί τον πραγματικό πυλώνα στήριξης του τουριστικού προϊόντος της Μεσσηνίας, αλλά και ολόκληρης της χώρας, και γι’ αυτό οφείλουμε να ακούσουμε με προσοχή και να ενσκύψουμε στα προβλήματά του. Γιατί τουρισμός δεν είναι μόνο το πολιτιστικό μας απόθεμα, η παράδοσή μας, το περιβάλλον και το κλίμα μας, είναι οι παρεχόμενες υπηρεσίες μας και οι άνθρωποι του τουρισμού, για τους οποίους πρέπει να υπάρξει η κατάλληλη πρόνοια, δεδομένων των συνθηκών που βιώνει η χώρα μας*», δήλωσε ο Μίλτος Χρυσομάλλης.